  Майя Бывальцева Ижкарысь Namer дизайн студия Удмурт кыллэн нуналэзлы тусбур (логотип) кылдытӥз. Кызьы вераз ивортодэтъя «Удмуртия» агентстволы студилэн бренд-менеджерез Надежда Рысьева, выль уж лэсьтыны анай кылзэс яратэмзы мылкыд сётӥз. Удмурт кыллэсь нуналзэ радъян борды дизайнъя итӥськеммы потӥз, малы ке шуоно анай кылмес ми яратыса но гажаса будэмын, солэн тусыз калык пӧлын адӟымон мед луоз кадь потэ Надежда Рысьева, Namer дизайн студилэн бренд-менеджерезСолэн кылъёсызъя, логотип сярысь малпаськыны кутскыса, мар ке выль шӧмозэ лэсьтэмзы потэ шуыса валазы. Малпан лыктӥз, элемент кадь кутоно шуыса удмурт алфавитын букваос йылын пумиськись пусъёсты – «точкаосты» (Ӝӝ, Ӟӟ, Ӥӥ, Ӧӧ, Ӵӵ). Со котыресъёс, дизайн ласянь учконо ке, тунсыко луо стилезлы. Озьы ке но, уж азинскемъя та элементъёс воштӥськизы. Ужрадэз радъясьёслэн ӵектэмзыя, кык котыресъёс интые малпамын вал пуктыны вашкала удмурт пусъёсты, кудъёсызлэсь пуштроссэ туннэ нокин уг быгаты ни, дыр, валэктыны Надежда Рысьева, Namer дизайн студилэн бренд-менеджерезСолэн кылъёсызъя, та удмурт пусъёс – тамгаос - удмурт дизайнын выль ӧр усьтозы, оло. Графикая учкиськод ке, соосты олокызьы но тунсыко уже кутыны луэ, дизайнын «шудыны». Котькытын солярной знакен гинэ шудон лябӟытэ удмурт тусбур суредъёсты, возьматэ кадь, удмурт культуралэн пуштросэз ляб шуыса, но со озьы ӧвӧл Надежда Рысьева, Namer дизайн студилэн бренд-менеджерезУдмурт дизайнеръёс аспӧртэм веме ортчытӥзы, шуиз Надежда Рысьева. Удмурт кыллэн нуналэзлэсь тусбурзэ лэсьтон борды Кировысь «Монами» удмурт дизайн-студия но итӥськиз шуыса. Со Москваын ортчоно ужрадъёслы  кылдытӥз. Тодэ вайытом, удмурт азьветлӥсьёс Удмурт кыллэсь нуналзэ 27-тӥ шуркынмонэ пусйыны ӵектӥзы. Нимысьтыз ужрадъёс Ижкарын, Москваын ортчозы, озьы ик Венгриын но Польшаын удмурт кыл сярысь вераськозы. Нош «Удмурт нылкышно кенеш» но Пичи Пурга ёросысь лыдӟетъюрт Анайлэн нуналэзлы но Удмурт кыллэн дунневыл нуналэзлы сӥзем «Анае гурзэ эстэм, дыр, но...» интернет-акциез ялӥзы.   Ватсалом, «Удмуртия» издательство удмуртъёслэн выжы пусъёссы сярысь «Удмурты. Тайна тамги» книга поттӥз. Тегъёс: Мерлык Ижкар Удмуртия удмурткыл дизайн  